Kongres (bend)

**Kongres** je bio sarajevski alternativni rock bend koji je djelovao od 1982. do 1985. godine. Bend se ubraja među predstavnike novog vala i post-punk scene u Sarajevu i Jugoslaviji s početka 1980-ih. Za vrijeme aktivnog djelovanja, Kongres je objavio samo jedan studijski album, *[[Zarjavele trobente]]*, koji je izašao u izdanju Diskotona 1984. godine. Naslovna pjesma kasnije je doživjela više obrada. Drugi studijski album, *[[Samo da se obogatim]]*, objavljen je 2025. godine, četrdeset godina nakon što je snimljen. 

## Historija

### Formiranje i prvi javni nastupi

Bend je osnovan u proljeće 1982. godine u Sarajevu. Prvu postavu činili su:

* Mahir Purivatra – gitara, vokal
* Adam Subašić – bubnjevi
* Aljoša Buha – bas gitara
* Nebojša Leković (Leka) – udaraljke

Članovi su se upoznali kroz ranije projekte i zajedničke svirke po sarajevskim klubovima. Prije osnivanja Kongresa, Purivatra i Subašić svirali su u cover sastavu Jablan. Nakon okupljanja nove postave, bend počinje raditi autorski materijal. Probe su održavane u klubu Sloga. Tekstove je pisao Adam Subašić, muziku Mahir Purivatra, dok su aranžmani nastajali kolektivno. Kako je 1982. bila godina kongresa SKJ i SSOJ, naziv je benda bila simbolička aluzija na očekivanja društvenih promjena, koja su članovi benda paralelno povezivali s potrebom za promjenama u tadašnjoj muzičkoj sceni. Rane su im pjesme imale uglavnom socijalnu tematiku.

Prvi javni nastup Kongres je imao 29. novembra 1982. godine u klubu Sloga. Koncert je održan zajedno s bendovima Disciplina kičme, Zabranjeno pušenje i Elvis J. Kurtović & His Meteors. Tokom 1983. godine bend nastupa u sarajevskim klubovima (KUK, AG, Trasa, Cedus, Rebus) i u drugim gradovima Jugoslavije, uključujući Zagreb, Beograd, Novi Sad, Niš, Skoplje, Banju Luku i Zenicu.

Kongres je 1983. učestvovao i na YURM festivalu u Zagrebu, gdje ulazi u finale među deset najboljih bendova.

Krajem 1983. godine, bendu se nakratko priključuje Jadranko (Dado) Džihan kao vokal, ali nakon samo jednog nastupa, na koncertu u Domu Mladih u Sarajevu, prelazi u Zabranjeno pušenje.

### ''Zarjavele trobente'' (1984.)

Početkom 1984. godine bend je Diskotonu predstavio svoje demo snimke. Iako su isprve bila odbijene, uredništvo izdavačke kuće mijenja odluku na preporuku novinara Petra Pece Popovića. Time je otvoren put ka objavi prvog studijskog albuma benda. Album *[[Zarjavele trobente]]* snimljen je u studiju Radio Sarajeva tokom ljeta 1984. godine. Producent je bio Mahmut (Paša) Ferović, a snimatelj Rajko Bartula (Doktor). Na snimanju su sudjelovali i gostujući muzičari Edo Gradinčić (klavijature), Emir Cerić (prateći vokal), Bata Dobrijević, Dražen (Drale) Janković (klavijature) i Nikša Bratoš (pomoć u miksu).

Poseban gost na albumu bio je Zoran Predin, frontmen grupe Lačni Franz, koji je učestvovao u snimanju pjesama "Zabava" i "Zarjevele trobente". Dizajn omota albuma radio je Mirko Marić. Album je konačno objavljen u decembru 1984. u izdanju Diskotona, a izvorno je izdan u 2,000 primjeraka.

### Kasniji period i raspad

Nakon izlaska albuma, Aljoša Buha napušta bend zbog studijskih obaveza (kasnije se pridružuje grupi Crvena jabuka, a 1986. godine gine u saobraćajnoj nesreći). U periodu koje je uslijedilo, Kongres je djelovao u proširenom sastavu; uz Mahira i Adama, tu je bio i drugi gitarista Igor Ivanović, na basu je bio Emir Cerić, a trubu je svirao Zoran Erkman, student Muzičke akademije u Sarajevu (prije, a i poslije Kongresa svirao je s Disciplinom kičme).

Tokom 1985. godine dolazi do novih promjena u sastavu benda. Kongres je napustio Mahir Purivatra, koji se povukao iz javnog života, a grupi se pridružuje basista Nedžib (Neno) Jeleč. U tom sastavu snimaju osam pjesama u studiju BLAP, koji je vodio Brane Likić. Materijal za drugi album, *[[Samo da se obogatim]]* snimljen je u samo dva dana, ali album u to vrijeme nije objavljen.

Posljednji koncert Kongresa održao se u novembru 1985. u klubu Otvorena Scena OBALA u Sarajevu, neposredno prije Subašićevog odlaska na služenje vojnog roka. 1985. je spletom okolnosti ujedno bila posljednja godina postojanja benda; članovi grupe koji su ranije odslužili vojni rok počeli su svirati sa drugim bendovima.

## Ostavština
Pjesma "Zarjavele trobente" s istoimenog albuma s vremenom je postala jedno od najprepoznatljivijih ostvarenja benda. Iako u trenutku objavljivanja nije imala široku radijsku rotaciju, kasnije je doživjela niz obrada. Među najpoznatije obrade spada i ona koju je snimio Zoran Predin, koji je bio suradnik na snimanju albuma. U razgovoru za podkast *Agelast*, Predin je opisao okolnosti nastanka svoje verzije i suradnju s članovima grupe Kongres. Pjesma je dobila i druge interpretacije, uključujući verziju snimljenu za film *[[Koncentriši se, baba]]* (2019.). Pjesma je uvrštena i u antologiju *[[100 vječnih ex-YU rock i pop pjesama]]* autora Josipa Dujmovića, u kojoj su muzičari i poznavatelji scene birali pjesme koje su obilježile popularnu muziku bivše Jugoslavije.

O albumu i pjesmi pisali su Miljenko Jergović i domaći mediji, ističući njegov značaj u kontekstu sarajevske alternativne scene osamdesetih godina.

Iako se bend raspao još 1985. godine, materijal za drugi album, *[[Samo da se obogatim]]*, a koji je snimljen tokom te posljednje godine, kasnije je objavljen na streaming platformama 2025. godine, četrdeset godina nakon nastanka.

## Diskografija

### Studijski albumi

## Reference

## Vanjske veze
* Kongres na YouTubeu
* Kongres na Bandcampu  
* Kongres na Facebooku
* Kongres na Instagramu
* Kongres na Apple Musicu